WHO:n yleiskokous hyväksyi toukokuussa 2022 muutoksia IHR:n 55, 59, 61, 62 ja 63 artikloihin. Muutokset koskevat sitä, missä määräajassa sopimuksen osapuolten tulee hyväksyä, hylätä tai esittää varauma muutoksiin, joita terveyssäännöstöön jatkossa tulee.
Sopimuksen osapuolten tulee jatkossa ilmoittaa WHO:n yleiskokouksen hyväksymien IHR:n muutosten hylkäämisestä tai sitä koskevasta varaumasta kymmenen kuukauden kuluessa, kun ilmoitus piti aiemmin tehdä 18 kuukauden kuluessa. Lisäksi terveyssäännöstön muutosten voimaantuloaikaa lyhennettiin 12 kuukauteen, kun se aiemmin oli 24 kuukautta.
Muutokset eivät koske IHR:n muuta sisältöä ja ovat siksi luonteeltaan teknisiä. Muutokset eivät sisällä eduskunnan toimivaltaan kuuluvia määräyksiä. Tämän vuoksi muutoksista ei ollut tarpeen laatia hallituksen esitystä, vaan hyväksymisestä päätti tasavallan presidentti 2.11.2023. Muutokset saatettiin voimaan valtioneuvoston asetuksella 23.11.2023.